黄庭坚
都下喜见八叔父
一别七冬夏，几书通置邮。
冥鸿难借问，江鲤多沈浮。
心因梦想去，迹为山川留。
叔趋丹凤阙，身向卧龙洲。
邂逅入关马，同时解辔秋。
别後事万端，向来身百忧。
咨嗟旧田园，恸哭新松楸。
稍询耆旧间，太半归山丘。
小儿携妇子，襁褓皆裹头。
青灯照逆旅，呼酒濯乱愁。
破啼为笑语，霜夜尽更筹。
岁寒叔旧节，况又高春秋。
老松心更概，绿竹气和柔。
言如不出口，体若不胜裘。
德音润九里，政事无全牛。
诗成戏笔墨，清甚韦苏州。
篆籀有志气，当於古人求。
自悲闻道晚，涉世如虚舟。
虽无触物意，傥亦遭骂咻。
稍窥性命学，未穷言行尤。
息心待自信，渺如大河流。
堤防小不密，一决败数州。
安得心服礼，不见为疮疣。
荆鸡变化材，鹄卵滞阴幽。
愿因啄抱力，浩荡碧云游。